Niks vreemd aan Guptas se bagasie, sê SAIDAtul Gupta (Argieffoto) ŉ Beampte van die Suid-Afrikaanse Inkomstediens het Woensdag aan LP’s gesê daar was niks vreemd aan die bagasie wat die Gupta-familie verlede maand op ŉ privaat vliegtuig gelaai het toe hulle Suid-Afrika verlaat het nie. William Mpye, hoof van doeane by die SAID, het gesê die kaptein van die vliegtuig het ŉ verklaring aan die doeanebeamptes oorhandig wat bevestig dat hy agt passasiers, agt bemanningslede en 15 bagasiestukke sou vervoer. Volgens die kaptein is die bagasie geskandeer en deur doeanebeamptes ondersoek. “Ons het nie enigiets vreemd gevind nie,” het hy gesê. Mpye het reageer op ŉ vraag van David Maynier, woordvoerder van die Demokratiese Alliansie, tydens ŉ gesamentlike sitting van drie van die parlementêre portefeuljekomitees. Maynier het verskeie beamptes, waaronder die SAID-kommissaris Tom Moyane, gevra of die welgestelde familie, met bande binne die regering, voldoen het aan al die doeanewette toe hulle vroeg in April uit Lanseria na Dubai vertrek het. Dit is glo die eerste keer wat Maynier ŉ direkte reaksie ontvang het. Moyane het gesê die SAID kon nie hierdie vlak van persoonlike inligting verskaf nie. Ajay en Atul Gupta het Suid-Afrika na bewering, kort nadat groot banke hul finansiering vir Oakbay Investments onttrek het, verlaat. Na bewering het Oakbay Investments inmenging gesoek in kabinetaanstellings en ander uitvoerende besluite. Ajay en Atul Gupta het Suid-Afrika na bewering verlaat nadat Julius Malema, leier van die EFF, beweer het die broers het miljarde rand uit die land gesmokkel, en met behulp van pres. Jacob Zuma, regulasies van die SAID omseil. Lees alle vorige berigte oor die Guptas op Maroela Media.